钦定古今图书集成/明伦汇编/交谊典/第081卷 > 性理会通 > 《答冯宿书》前人
## 钦定古今图书集成/明伦汇编/交谊典/第081卷 > 性理会通 > 《答冯宿书》前人

垂示仆所阙非情之至，仆安得闻此言？朋友道缺绝
久，无有相箴规磨切之道，仆何幸乃得吾子！仆常闵
时俗人有耳不自闻其过，懔懔然惟恐己之不自闻
也，而今而后有望于吾子矣。然足下与仆交久，仆之
所守，足下之所熟知，在京城时，嚣嚣之徒，相訾百倍。
足下时与仆居，朝夕同出入起居，亦见仆有不善乎？
然仆退而思之，虽无以获罪于人，亦有以获罪于人
者。仆在京城一年，不一至贵人之门。人之所趋，仆之
所傲，与己合者则从之游，不合者，虽造吾庐，未尝与
之坐。此岂徒足致谤而已？不戮于人则幸也。追思之，
可为战栗寒心。故至此以来，克己自下，虽不肖人，至
未尝敢以貌慢之，况时所尚者耶？以此自谓庶几无
时患，不知犹复云云也。闻流言不信其行。呜呼！不复
有斯人也。君子不为小人之恟恟而易其行，仆何能
委曲从顺，向风承意，汲汲恐不得合，犹且不免云云，
命也，可如何？然子路闻过则喜禹，闻昌言则下车拜。
古人有曰：“告我以吾过者，吾之师也。”愿足下不惮烦，
苟有所闻，必以相告，“吾亦有以报子，不敢虚也，不敢
忘也。”